b'\n_START_ARTICLE_\nGunnar Krohn\n_START_PARAGRAPH_\nGunnar Georg Krohn (11. marts 1914 i Stubbek\xc3\xb8bing \xe2\x80\x93 18. december 2005) var en dansk modernistisk arkitekt, der sammen med Eigil Hartvig Rasmussen stiftede tegnestuen Krohn & Hartvig Rasmussen (fra 1988 KHR arkitekter)._NEWLINE_Hans for\xc3\xa6ldre var blikkenslager, senere fabrikant Knud Valdemar Krohn og barneplejerske Ameta Marie N\xc3\xb8rgaard Andersen. Han blev student fra \xc3\x98sters\xc3\xb8gades Gymnasium 1933 og gik p\xc3\xa5 Kunstakademiets Arkitektskole 1933-36 og 1939-40. Han vandt den lille guldmedalje 1941 (et Kongreshus i K\xc3\xb8benhavn)._NEWLINE_Krohn var ansat hos Edvard Thomsen og hos C.F. M\xc3\xb8ller i \xc3\x85rhus 1939-46. Han havde egen tegnestue sammen med hustruen Bodil Krohn fra 1945 og var kompagnon med Eigil Hartvig Rasmussen fra 1946. Han deltog i Krohn & Hartvig Rasmussen med Knud Holscher m.fl. som medejere 1967-1980. Han var medlem af en r\xc3\xa6kke dommerkommitteer._NEWLINE_Han modtog Firenze-legatet 1940, Akademiets stipendium 1941; Zacharias Jacobsens Legat 1942, Gentofte Kommunes pr\xc3\xa6miering 1953 (eget hus, sammen med Bodil Krohn) og Bissens Pr\xc3\xa6mie 1954 (sammen med Bodil Krohn)._NEWLINE_Han blev gift 1. gang 29. februar 1940 i K\xc3\xb8benhavn med arkitekt Bodil Merete Moltved (se Bodil Krohn) (12. februar 1915 i Sk\xc3\xa6vinge \xe2\x80\x93 26. januar 1979 i Herlev), datter af l\xc3\xa6ge Johannes Georg Moltved og Ingeborg Julie Wiegandt. \xc3\x86gteskabet blev opl\xc3\xb8st 1959, og han giftede sig 2. gang 2. april 1960 i Lyngby med fodterapeut Inge Margrethe Jensen (2. april 1921 i \xc3\x85rhus), datter af murermester Jens Marius Andreas Jensen og Anna Margrethe Kj\xc3\xa6r.\n_START_SECTION_\nSammen med Eigil Hartvig Rasmussen\n_START_PARAGRAPH_\nSe Krohn & Hartvig Rasmussen'